ՀԱՎԵԼՎԱԾ

Եվրասիական տնտեսական հանձնաժողովի կոլեգիայի 2017 թվականի օգոստոսի 4-ի թիվ 14 հանձնարարականի

**ՄԻԱՍՆԱԿԱՆ ՄՈՏԵՑՈՒՄՆԵՐ**

ավտոմոբիլային տրանսպորտով Եվրասիական տնտեսական միության մաքսային սահմանով ապրանքների տեղափոխման վայրերում անձանց, տրանսպորտային միջոցների եւ ապրանքների բացթողումը կազմակերպելու

1. Սույն փաստաթղթում տրվում են անդամ պետության պետական սահմանով ավտոմոբիլային անցակետերում (այսուհետ՝ անցակետ) Միության մաքսային սահմանով ապրանքների տեղափոխման վայրերում անձանց, տրանսպորտային միջոցները եւ ապրանքները տեղափոխելիս Եվրասիական տնտեսական միության անդամ պետությունների հսկող մարմինների պաշտոնատար անձանց (այսուհետ համապատասխանաբար՝ Միություն, անդամ պետություններ, հսկող մարմիններ) կողմից մաքսային, տրանսպորտային (ավտոմոբիլային), ճառագայթային, սանիտարակարանտինային հսկողություն, անասնաբուժական, կարանտինային բուսասանիտարական հսկողություն (վերահսկողություն) (այսուհետ՝ պետական հսկողություն) իրականացնելու դեպքում հսկողությանն ուղղված գործողությունների եւ վերոնշյալների բացթողումը կազմակերպելուն ուղղված մյուս միջոցառումների հերթականության վերաբերյալ հանձնարարականներ:

2. Միության մաքսային տարածք անձանց, տրանսպորտային միջոցների եւ ապրանքների մուտք գործելու (ներմուծման) դեպքում հանձնարարվում է անցակետում հսկող մարմինների կողմից պետական հսկողության տեսակների իրականացման հետեւյալ հերթականությունը՝

ա) ճառագայթային հսկողություն.

բ) սանիտարահամաճարակային հսկողություն.

գ) անասնաբուժական հսկողություն (վերահսկողություն).

դ) կարանտինային բուսասանիտարական հսկողություն (վերահսկողություն).

ե) տրանսպորտային (ավտոմոբիլային) հսկողություն.

զ) մաքսային հսկողություն.

է) պետական հսկողության (վերահսկողության) այլ տեսակներ (իրականացվում են Միության իրավունքի մաս կազմող միջազգային պայմանագրերին եւ ակտերին եւ (կամ) անդամ պետության օրենսդրությանը համապատասխան):

3. Միության մաքսային տարածքից անձանց, տրանսպորտային միջոցների եւ ապրանքների դուրս գալու (արտահանման) դեպքում հանձնարարվում է անցակետում հսկող մարմինների կողմից պետական հսկողության տեսակների իրականացման հետեւյալ հերթականությունը՝

ա) ճառագայթային հսկողություն.

բ) տրանսպորտային (ավտոմոբիլային) հսկողություն.

գ) անասնաբուժական հսկողություն (վերահսկողություն).

դ) սանիտարահամաճարակային հսկողություն.

ե) մաքսային հսկողություն.

զ) պետական հսկողության (վերահսկողության) այլ տեսակներ (իրականացվում են Միության իրավունքի մաս կազմող միջազգային պայմանագրերին եւ ակտերին եւ (կամ) անդամ պետության օրենսդրությանը համապատասխան):

4. Միության մաքսային սահմանով անձանց եւ անձնական օգտագործման ապրանքների բացթողումն անցակետում կարող է իրականացվել երկուղի համակարգի օգտագործմամբ:

5. Անձանց, տրանսպորտային միջոցների եւ ապրանքների հոսքերի ավելացման դեպքում, առանց պետական հսկողության որակին վնաս հասցնելու, տրանսպորտային միջոցների եւ ապրանքների բացթողման ժամանակի հետ կապված նորմատիվները պահպանելու նպատակով՝ մաքսային մարմինը, պայմանավորված անցակետում առկա ենթակառուցվածքով, կարող է սահմանել երթեւեկության առանձին (լրացուցիչ) գոտիներ, կայանատեղիներ (հարթակներ), ինչպես նաեւ վերաբաշխել մաքսային մարմնի պաշտոնատար անձանց՝ հաշվի առնելով համապատասխան ուղղությամբ նրանց քանակն ավելացնելու անհրաժեշտությունը:

6. Ընդհանուր ժամանակը կրճատելու նպատակով անցակետում պետական հսկողություն իրականացնելու հնարավորության առկայության դեպքում հանձնարարվում է անձանց, տրանսպորտային միջոցների եւ ապրանքների ստուգումը (զննումը) անցկացնել անցակետի հատուկ սարքավորված վայրերում մաքսային մարմնի պաշտոնատար անձանց կողմից՝ այլ հսկող մարմինների պաշտոնատար անձանց հետ համատեղ, եթե այդ հսկող մարմինները նույնպես ընդունել են ստուգում (զննում) անցկացնելու մասին որոշում:

7. Կապի միջոցների, սարքավորումների, տեղեկատվական եւ ծրագրային ապահովման աշխատանքի խափանման, ինչպես նաեւ այլ արտակարգ իրավիճակների դեպքում, որոնց հետեւանքով խախտվում է հսկող մարմիններին վերապահված հսկողական գործառույթների իրականացումը, հսկող մարմնի պաշտոնատար անձանց հանձնարարվում է այդ մասին անհապաղ տեղեկացնել մաքսային մարմնի պաշտոնատար անձանց՝ դրանց վերացմանն ուղղված անհրաժեշտ միջոցներ ձեռնարկելու համար:

8. Սույն փաստաթղթի 6-րդ եւ 7-րդ կետերին համապատասխան՝ անցակետում հսկողությանն ուղղված գործողություններ իրականացնելու դեպքում կարող են կիրառվել ռիսկերի կառավարման համակարգի շրջանակներում ռիսկերի նվազեցմանն ուղղված միջոցները:

\_\_\_\_\_\_\_\_\_\_\_\_\_